Nehemia 6 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nAtee nɔ ate shi awo mɛi ni tswaa gbogbo lɛ (1-14)\nAgbe gbogbo lɛ naa yɛ gbii 52 mli (15-19)\n6 Agbɛnɛ be ni ayakɛɛ Sanbalat, kɛ Tobia,+ kɛ Geshem, Arabianyo+ lɛ, kɛ wɔhenyɛlɔi ni eshwɛ lɛ akɛ mitswa gbogbo lɛ ekoŋŋ,+ ni fɔji bɛ mli dɔŋŋ lɛ (no mli lɛ, mitarako agbói lɛ anaa shinai lɛ po),+ 2 amrɔ nɔŋŋ ni Sanbalat kɛ Geshem tsu abakɛɛ mi akɛ: “Hã ni wɔto be ni wɔkpe yɛ akrowai ni yɔɔ Ono+ Jɔɔ lɛ mli lɛ eko mli.” Shi no mli lɛ, amɛmiitsɔ̃ ŋaa koni amɛye mi awui. 3 No hewɔ lɛ, mitsu mɛi kɛtee amɛŋɔɔ akɛ: “Nitsumɔ ni mitsuɔ lɛ da, ni minyɛŋ makpeleke shi. Mɛni hewɔ mahã akpa nitsumɔ lɛ, ni mashi maba nyɛŋɔɔ?” 4 Amɛtsu kɛba miŋɔɔ shii ejwɛ sɔŋŋ kɛ nakai sane kome too lɛ nɔŋŋ, ni eko fɛɛ eko mli lɛ, hetoo kome too lɛ nɔŋŋ mihãa amɛ. 5 Kɛkɛ ni Sanbalat kɛ nakai sane kome too lɛ nɔŋŋ tsu esɔɔlɔ lɛ kɛba miŋɔɔ shii enumɔ nɔ, ni ehiɛ wolo ni asɔoko naa yɛ edɛŋ. 6 Aŋma yɛ wolo lɛ mli akɛ: “Aawie yɛ jeŋmaji lɛ ateŋ, ni Geshem+ hu miikɛɛ nakai akɛ, bo kɛ Yudafoi lɛ miitsɔ̃ ŋaa koni nyɛtse atua.+ Ni no hewɔ otswaa gbogbo lɛ; ni saji nɛɛ tsɔɔ akɛ obaatsɔ amɛnɔ maŋtsɛ. 7 Agbɛnɛ hu, owó gbalɔi koni amɛshiɛ yɛ Yerusalem fɛɛ akɛ, ‘Maŋtsɛ ko yɛ Yuda!’ Abaayakɛɛ maŋtsɛ lɛ nibii nɛɛ. No hewɔ lɛ, ba ni wɔsusu he.” 8 Shi mitsu ni ayakɛɛ lɛ akɛ: “Afeko nibii ni owieɔ nɛɛ eko eko; bo diɛŋtsɛ otsui mli ojɛɔ ofoɔ nakai saji otãa.” 9 Ejaakɛ no mli lɛ, amɛ fɛɛ amɛmiitao amɛwo wɔhe gbeyei, amɛkɛɔ akɛ: “Amɛnijiaŋ baaje wui, ni amɛgbeŋ naa.”+ Agbɛnɛ, mi-Nyɔŋmɔ, wajemɔ minijiaŋ.+ 10 Kɛkɛ ni mitee Shemaia, Mehetabel binuu Delaia binuu lɛ shĩa lɛ be ni etsĩ ehe naa yɛ jɛmɛ. Ekɛɛ akɛ: “Hã wɔto be ni wɔkpe yɛ anɔkwa Nyɔŋmɔ lɛ shĩa lɛ, yɛ sɔlemɔ shĩa lɛ mli, ni hã wɔŋamɔ sɔlemɔ shĩa lɛ shinai lɛ, ejaakɛ amɛmiiba ni amɛbagbe bo. Nyɔɔŋ mli amɛbaaba amɛbagbe bo.” 11 Shi mikɛɛ akɛ: “Ani esa akɛ nuu ni tamɔ mi ajo foi? Ani nuu ni tamɔ mi baayabote sɔlemɔ shĩa lɛ mli ni ehiɛ akã?+ Miboteŋ mli!” 12 Kɛkɛ ni miyɔse akɛ jeee Nyɔŋmɔ ni tsu lɛ, shi Tobia kɛ Sanbalat+ ni ebɔ lɛ apaa koni egba gbalɛ nɛɛ eshi mi. 13 Abɔ lɛ apaa koni ewo mihe gbeyei, ni ehã mifee esha, koni amɛná nɔ ko amɛdamɔ nɔ amɛfite migbɛ́i koni amɛbɔ mi ahora. 14 Ao Nyɔŋmɔ, kaimɔ Tobia+ kɛ Sanbalat kɛ nifeemɔi nɛɛ, kɛ agbɛnɛ hu, gbalɔ yoo Noadia kɛ gbalɔi krokomɛi ni bɔɔ mɔdɛŋ akɛ amɛbaawo mihe gbeyei daa nɛɛ. 15 No hewɔ lɛ, akɛ gbii 52 tswa gbogbo lɛ, ni agbe naa yɛ Elul* nyɔɔŋ lɛ nɔ gbi ni ji 25 lɛ nɔ. 16 Be ni wɔhenyɛlɔi lɛ fɛɛ nu he, ni jeŋmaji ni bɔle wɔ lɛ fɛɛ na nɔŋŋ lɛ, amɛhiɛ gboi waa,*+ ni amɛyɔse akɛ wɔ-Nyɔŋmɔ lɛ ji mɔ ni ye ebua ni agbe nitsumɔ nɛɛ naa. 17 Yɛ nakai gbii lɛ amli fɛɛ lɛ, Yuda abladei+ lɛ ŋmalaa woji pii kɛyahãa Tobia, ni Tobia hu hãa amɛ hetoo. 18 Mɛi ni yɔɔ Yuda lɛ ateŋ mɛi babaoo ekã lɛ kitã akɛ amɛkɛ lɛ baafee ekome, ejaakɛ no mli lɛ, eji Ara+ binuu Shekania shaanuu, ni ebinuu Yehohanan kɛ Meshulam+ biyoo ebote gbalashihilɛ mli; Berekia binuu ji Meshulam. 19 Agbɛnɛ hu, amɛbawieɔ ehe saji kpakpai amɛtsɔɔ mi daa. Kɛkɛ lɛ, amɛyabɔ lɛ nibii ni miwieɔ lɛ. Kɛkɛ lɛ, Tobia hu eŋmala woji koni ekɛwo mihe gbeyei.+\n^ Hebri sht. ŋm., “amɛba shi waa yɛ amɛ diɛŋtsɛ amɛhiŋmɛiiaŋ.”